Dôvodová správa

**Všeobecná časť**

Európske spoločenstvá od tzv. prvej ropnej krízy začiatkom sedemdesiatych rokov   
20. storočia dlhodobo usilujú o racionalizáciu a úspornosť využívania prírodných zdrojov v záujme ochrany životného prostredia a racionalizácie investičných a  prevádzkových nákladov užívania zariadení a výrobkov. Podľa článku 174 Zmluvy o založení Európskeho spoločenstva ide najmä o úsporné a racionálne využívanie neobnoviteľných prírodných zdrojov – ropných produktov, zemného plynu a tuhých palív, ktoré sú základnými zdrojmi energie a zároveň hlavnými zdrojmi emisií oxidu uhličitého.

Používanie energie má veľký podiel na spotrebúvaní prírodných zdrojov v Spoločenstve a významný vplyv na životné prostredie. Monitorovanie a podporovanie efektívnosti pri používaní energie a zlepšenie energetickej účinnosti predstavujú vhodné spôsoby výrazne prispievajúce k dosiahnutiu cieľov zníženia emisií skleníkových plynov v Spoločenstve.

Európske spoločenstvá pre racionalizáciu spotreby energie a obmedzovanie emisií oxidu uhličitého vykonali viaceré opatrenia.

Jedným z aktuálnych opatrení na zlepšenie situácie je smernica Európskeho parlamentu a Rady Európskej únie 2006/32/ES z 5. apríla 2006 o energetickej účinnosti konečného využitia energie a energetických službách, a ktorou sa zrušuje smernica Rady 93/76/EHS.

Monitorovanie a podporovanie efektívnosti pri používaní umožní využívať nákladovo prijateľné opatrenia zamerané na úspory energie. Opatrenia na podporu efektívnosti pri používaní energie by mohli pomôcť Spoločenstvu čiastočne znížiť závislosť na dovozoch energie. Posun smerom k energeticky účinným technológiám môže podporiť inovatívnosť a konkurencieschopnosť Európskeho spoločenstva, ako sa zdôrazňuje v lisabonskej stratégii.

Dôvodom na predloženie návrhu zákona o efektívnosti pri používaní energie je potreba transpozície Smernice Európskeho parlamentu a Rady Európskej únie 2006/32/ES z 5. apríla 2006 o energetickej účinnosti konečného využitia energie a energetických službách, a ktorou sa zrušuje smernica Rady 93/76/EHS (Ú. v. EÚ L 114, 27.4.2006).

Predmetom návrhu zákona je prevzatie smernice Európskeho parlamentu a Rady Európskej únie 2006/32/ES z 5. apríla 2006 o energetickej účinnosti konečného využitia energie a energetických službách, a ktorou sa zrušuje smernica Rady 93/76/EHS do podmienok slovenského práva. Táto smernica sa má transponovať do právnych predpisov Slovenskej republiky do 17. mája 2008.

Súčasťou návrhu zákona je aj doplnenie zákona č. 555/2005 Z. z. o  energetickej hospodárnosti budov v znení zákona č. 17/2007 Z. z. za účelom evidencie a vyhodnocovania energetických certifikátov budov. Túto úlohu zabezpečí Ministerstvo výstavby a regionálneho rozvoja alebo ním poverená organizácia.

DOLOŽKA ZLUČITEĽNOSTI

**právneho predpisu**

**s právom Európskych spoločenstiev a právom Európskej únie**

1. **Predkladateľ právneho predpisu:** Vláda Slovenskej republiky

**2. Názov návrhu právneho predpisu:** Návrh zákona o efektívnosti pri používaní energie a o zmene a doplnení zákona č. 555/2005 Z. z. o energetickej hospodárnosti budov a o zmene a doplnení niektorých zákonov v znení zákona č. 17/2007 Z. z. (zákon o energetickej efektívnosti)

1. **Problematika návrhu právneho predpisu:** 
   1. je upravená v práve Európskych spoločenstiev:

- v primárnom práve v Zmluve o založení Európskeho spoločenstva (čl. 157),

- v sekundárnom práve v smernici Európskeho parlamentu a Rady 2006/32/ES z 5. apríla 2006 o energetickej účinnosti konečného využitia energie a energetických službách, a ktorou sa zrušuje smernica Rady 93/76/EHS

* 1. nie je upravená v práve Európskej únie,
  2. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

1. **Záväzky Slovenskej republiky vo vzťahu k Európskym spoločenstvám a Európskej únii:**
   1. identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii:
      * podľa čl. I Zmluvy o pristúpení SR k EÚ Slovenská republika pristúpila ku všetkým zmluvám, na ktorých je založená EÚ, teda aj k Zmluve o založení Európskeho spoločenstva,
        1. identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii: nevyplývajú žiadne prechodné obdobia,
        2. lehota na prebratie smernice podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov: najneskôr 17. mája 2008,
        3. informácia o právnych predpisoch, v ktorých sú preberané smernice alebo rámcové rozhodnutia už prebrané spolu s uvedením rozsahu tohto prebratia:

**Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:**

- úplný

1. **Gestor a spolupracujúce rezorty:** Ministerstvo hospodárstva SR

**Doložka finančných, ekonomických, environmentálnych vplyvov,**

**vplyvov na zamestnanosť a podnikateľské prostredie**

Doložka vplyvov obsahuje odborný odhad dopadov návrhu zákona o efektívnosti pri používaní energie na roky 2008 – 2010.

**1. Odhad dopadov na verejné financie**

*a) Vyčíslenie (odhad) finančných dôsledkov na štátny rozpočet vrátane vyčíslenia dôsledkov na počty zamestnancov štátnych rozpočtových a príspevkových organizácií*

V súvislosti s návrhom zákona bude potrebné v rokoch 2008 až 2010 zabezpečiť dopracovanie legislatívnych a technických predpisov, čo predstavuje výdavky zo štátneho rozpočtu vo výške 5 mil. Sk prostredníctvom rozpočtovej kapitoly Ministerstva hospodárstva SR.

Na zabezpečenie sledovania, a vyhodnocovania celkovej spotreby energie a návrh opatrení na efektívnosť pri používaní energie v ústredných orgánoch štátnej správy sa predpokladá v rokoch 2008 až 2010 vynaložiť 25 mil. Sk zo štátneho rozpočtu. Výška výdavkov na zabezpečenie týchto aktivít je určená kvalifikovaným odborným odhadom a rozpis výdavkov za jednotlivé rozpočtové kapitoly bude možné určiť iba na základe konkrétnych opatrení a údajov zo všetkých dotknutých rezortov. Kvantifikácia týchto potrieb a ich následné krytie bude zabezpečované v rámci limitov výdavkov dotknutých kapitol v jednotlivých rozpočtových rokoch

Posilnenie existujúcich organizačných štruktúr bude realizované v intenciách úlohy C.15 uznesenia vlády č. 856/2006. Úlohy vyplývajúce z návrhu zákona budú realizované súčasnými kapacitami. V súlade s Akčným plánom energetickej efektívnosti na roky 2008-2010 schváleným uznesením vlády č. 922/2007 je plánované vzdelávanie určených zamestnancov v štátnej správe na zabezpečenie a vyhodnocovanie celkovej spotreby energie a navrhovanie opatrení na efektívnosť pri používaní energie.

Realizáciou opatrení, ktoré vyplynú z cieleného sledovania a vyhodnocovania celkovej spotreby energie v ústredných orgánoch štátnej správy sa znížia výdavky na energie ústredných orgánov štátnej správy, orgánov štátnej správy a organizácií financovaných zo štátneho rozpočtu v rokoch 2008 až 2010 o 35 mil. Sk. Zníženie výšky výdavkov na energie je určené kvalifikovaným odborným odhadom a rozpis za jednotlivé rozpočtové kapitoly bude možné určiť iba na základe konkrétnych opatrení a údajov zo všetkých dotknutých rezortov.

*b) Vyčíslenie (odhad) finančných dôsledkov na rozpočet štátnych fondov*

Návrh zákona nezakladá nárok na rozpočet existujúcich štátnych fondov.

*c) Vyčíslenie (odhad) finančných dôsledkov na rozpočty obcí a VÚC*

Povinnosť sledovať a vyhodnocovať celkovú spotrebu energie vzniká orgánom územnej samosprávy až od 1. januára 2013. Z tohto dôvodu nebude mať návrh zákona v rokoch 2008 až 2010 vplyv na rozpočty obcí a samosprávnych krajov.

**2. Odhad dopadov na obyvateľov, hospodárenie podnikateľskej sféry a iných právnic-kých osôb**

*a) Dopad na životnú úroveň obyvateľstva a zvyšovanie kvality života*

Realizáciou opatrení efektívnosti pri používaní energie sa čiastočne eliminuje vplyv zvyšovania cien energií. Zvýši sa kvalita života zavedením environmentálne prijateľných a nových kvalitnejších zariadení.

*b) Posúdenie utvárania podmienok na rozvoj podnikateľských aktivít z hľadiska žiaduceho ekonomického rastu.*

Opatrenia, navrhované v zákone napomôžu rozvoju podnikateľských aktivít v oblasti inštalácií energeticky účinnejších technológií, v oblasti poskytovania energetických služieb a rozvoja inovácií s rešpektovaním podmienok trvalo udržateľného rozvoja.

*c) Súlad s prioritami a cieľmi hospodárskej politiky*

Materiál je v súlade s programovým vyhlásením vlády SR, Národným programom reforiem pre Slovensko, Koncepciou energetickej efektívnosti SR a Akčným plánom energetickej efektívnosti na roky 2008 - 2010.

**3. Odhad dopadov na životné prostredie**

*Súlad materiálu s prioritami a cieľmi štátnej environmentálnej politiky, schválenými vládou SR a Národnou radou SR v „Stratégii, zásadách a prioritách štátnej environmentálnej politiky z roku 1993“ a v „Národnom environmentálnom akčnom programe II“ (uznesenie vlády SR č. 1112/1999).*

Realizácia opatrení bude mať vplyv na zníženie emisií znečisťujúcich látok a skleníkových plynov v oblasti zásobovania energiou. Realizácia opatrení efektívnosti pri používaní energie prispeje k zníženiu produkcie skleníkových plynov najmä oxidu uhličitého o cca. 1 500  t/r.

**4. Odhad dopadov na zamestnanosť**

Navrhnuté opatrenia majú pozitívny vplyv na zvýšenie zamestnanosti vo všetkých regiónoch SR, v štátnej aj súkromnej sfére, najmä na zvýšenie počtu pracovných miest s vysokou pridanou hodnotou v oblasti monitorovania a hodnotenia efektívnosti pri používaní energie a poskytovania energetických služieb Sekundárne vzniknú nové pracovné miesta v priemysle pri produkcii výrobkov zameraných na efektívnosť pri používaní energie.

**5. Analýza vplyvov na podnikateľské prostredie**

*Súlad s aktuálnou legislatívou formujúcou podnikateľské prostredie s prípadnými návrhmi (námetmi) na jej úpravy z hľadiska riešenej problematiky.*

Navrhované opatrenia prispejú k rozvoju v podnikateľského prostredia v danej oblasti.

**Osobitná časť**

K čl. I

K § 1

Ustanovenie vymedzuje predmet navrhovanej právnej úpravy.

Účelom je vytvorenie rámca na stanovenie požiadaviek na efektívnosť pri používaní energie t.j. pri premene, prenose, preprave, distribúcii a spotrebe a stanovenie povinností pri používaní energie. Zákon sa dotýka všetkých skupín pri používaní energie, t. j. právnických osôb, fyzických osôb - podnikateľov ako aj  fyzických osôb – domácností.

Efektívnosť pri používaní energie je potrebné riešiť komplexne a preto z návrhu zákona nie sú vylúčení koncoví spotrebitelia zaoberajúcich sa činnosťami vymedzenými v prílohe I k smernici EP a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve podľa prílohy I smernice 2003/87/ES. Povinnosti ukladané týmto zákonom nie sú v rozpore so zákonom č. 572/2004 Z. z. o obchodovaní s emisnými kvótami a o zmene a doplnení niektorých zákonov.

K § 2

V tomto ustanovení sú uvedené definície základných pojmov používaných v jednotlivých ustanoveniach zákona obsahovo zhodne so smernicou 2006/32/ES. Vzhľadom na zaužívanú technickú prax nie je možné prevziať definície zo smernice ako doslovný preklad.

K § 3

Ustanovuje povinnosti ústredným orgánom štátnej správy v súvislosti so spracovaním a vyhodnocovaním strategických a akčných dokumentov zameraných na efektívnosť pri používaní energie.

Cieľom koncepcie je, na základe aktuálneho vývoja vo svete, v Európskom spoločenstve a aj na národnej úrovni, napomôcť riešeniu tých otázok v energetike, ktoré nerieši vnútorný trh s energiou, urobiť inventarizáciu súčasného poznania potenciálov energetických úspor v jednotlivých sektoroch slovenskej ekonomiky, identifikovať bariéry, navrhnúť strategické ciele a priority, definovať energeticky úsporné opatrenia, časovo zoradiť postupné kroky smerujúce k dosiahnutiu vytýčených cieľov a zabezpečiť realizáciu navrhnutých opatrení a ich monitorovanie.

Akčný plán efektívnosti pri používaní energie bude vypracovaný v zmysle smernice 2006/32/ES a je implementačným nástrojom na dosiahnutie národného indikatívneho cieľa úspor energie stanoveného podľa čl. 4 ods. 1 smernice2006/32/ES. Akčný plán konkretizuje vybrané opatrenia a činnosti na najbližšie tri roky vrátane predpokladaných podporných finančných mechanizmov. Slovenská republika bude pripravovať akčné plány s trojročnou periodicitou v súlade s platnou európskou legislatívou. Hodnotenie plnenia akčného plánu a hodnotenie a overovanie úspor energie sa bude vykonávať podľa príloh smernice 2006/32/ES a výstupov z medzinárodnej pracovnej skupiny, zriadenej Európskou komisiou s cieľom podporiť implementáciu smernice 2006/32/ES.

V kontexte smernice 2006/32/ES má byť verejný sektor príkladom. Na tento účel má najmä verejný sektor vykonať opatrenia na zvýšenie energetickej účinnosti zameriavajúce sa na nákladovo efektívne opatrenia, ktoré vytvárajú čo najväčšie úspory energie v čo najkratšom čase. Takéto opatrenia sa majú vykonať na vhodnej celoštátnej ako aj regionálnej alebo miestnej úrovni. Tieto opatrenia budú stanovené v národných akčných plánoch a preto aj samosprávne kraje budú spolupracovať pri tvorbe a hodnotení národných akčných plánov, čo prispeje k sociálno-ekonomickému rozvoju vyšších územných celkov v súlade s § 4 zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov a k napĺňaniu smernice 2006/32/ES. V tejto súvislosti bude možné využiť aj poradenstvo poskytnuté Slovenskou inovačnou a energetickou agentúrou, financované z Operačného programu Konkurencieschopnosť a hospodársky rast, opatrenie 2.2.

K § 4

Ustanovenie vymedzuje povinnosti pre výrobcu elektriny a výrobcu tepla v súvislosti s dosahovaním aspoň minimálnych účinností pri stavbe, rekonštrukcii a prevádzke zariadenia na výrobu elektriny, zariadenia na výrobu tepla a zariadenia na kombinovanú výrobu elektriny a tepla.

Hodnoty minimálnej účinnosti zariadení budú stanovené všeobecne záväzným právnym predpisom, ktorý vydá ministerstvo. Pri návrhu sekundárnej legislatívy sa zohľadnia hodnoty účinnosti zariadení stanovených smernicou 2004/8/ES o podpore kogenerácie založenej na dopyte po využiteľnom teple na vnútornom trhu s energiou a vyhlášky Úradu pre reguláciu v sieťových odvetviach č. 59/2008 Z. z. ktorou sa mení a dopĺňa vyhláška Úradu pre reguláciu sieťových odvetví č. 328/2005 Z. z., ktorou sa určuje spôsob overovania hospodárnosti prevádzky sústavy tepelných zariadení, ukazovatele energetickej účinnosti zariadení na výrobu tepla a distribúciu tepla, normatívne ukazovatele spotreby tepla, rozsah ekonomicky oprávnených nákladov na overenie hospodárnosti prevádzky sústavy tepelných zariadení a spôsob úhrady týchto nákladov.

Vzhľadom na nevyhne potrebný čas na prípravu nových projektov a prípadné úpravy v existujúcich zariadeniach je lehota nadobudnutia účinnosti § 4 posunutá na 1. január 2013.

K § 5

Ustanovuje v jednotlivých odsekoch povinnosť pravidelne hodnotiť zariadenia na prenos, prepravu, distribúciu a rozvod energie a vybraných médií. Jedná sa o tzv. samohodnotenie prevádzky zariadení za účelom zisťovania strát resp. energetickej náročnosti dopravy energie a médií. Dôležité je ustanovenie o zverejňovaní výsledkov hodnotenia za účelom informovania širokej verejnosti. Napriek tomu, že zákon nestanovuje žiadne ukazovatele, ktoré je potrebné plniť, bude mať široká verejnosť pravidelný prehľad o tom, či sa v súvislosti s prevádzkou zariadení na prenos, prepravu, distribúciu a rozvod energie a vybraných médií dosahujú úspory energie.

K § 6

V jednotlivých odsekoch sú vymedzené povinnosti vlastníkov veľkých budov s úžitkovou plochou 1 000 m2 a viac s ústredným teplovodným vykurovaním a centrálnou prípravou teplej vody. Vlastníci budov sú povinní hydraulicky vyregulovať vykurovaciu sústavu v budove a rozvody teplej vody, zabezpečiť automatickú reguláciu teplonosného média v závislosti od vonkajšej teploty a opatriť rozvody tepla a teplej vody tepelnou izoláciou podľa technických požiadaviek ustanovených osobitným predpisom . Povinnosti podľa tohto zákona môže vlastník veľkej budovy previesť na správcu.

K § 7

Tepelná izolácia rozvodov tepla a teplej vody v budovách významne ovplyvňuje energetickú efektívnosť. Technické požiadavky na takúto tepelnú izoláciu doteraz nie sú v Slovenskej republike ustanovené, preto sa splnomocňuje Ministerstvo hospodárstva SR na vydanie všeobecne záväzného právneho predpisu. Zákon ustanovuje tiež výnimky, v ktorých prípadoch sa na tepelnú izoláciu rozvodov tepla a teplej vody nevzťahujú žiadne povinnosti.

K § 8

Ustanovuje v jednotlivých odsekoch povinnosť vykonávať energetický audit. Energetický audit zabezpečí spotrebiteľ energie v priemysle a v pôdohospodárstve

Spotrebiteľ energie v priemysle a v pôdohospodárstve je spotrebiteľ, ktorý vykonáva akúkoľvek činnosť zaradenú podľa štatistickej klasifikácie ekonomických činností do skupiny A, C, D, E alebo F.

Spotrebitelia energie sú povinní energetické audity aktualizovať každých päť rokov.

K § 9

Predmetom právnej úpravy je ustanovenie požiadaviek na výkon činnosti energetického audítora.

Zoznam energetických audítorov vedie Ministerstvo hospodárstva SR. Skúšky odbornej spôsobilosti a aktualizačnú odbornú prípravu energetických audítorov bude vykonávať príspevková organizácia ministerstva Slovenská inovačná a energetická agentúra, ktorá má v tejto oblasti dlhodobé skúsenosti..

Energetický audit môže vykonať aj osoba iného členského štátu Európskej únie, ak je držiteľom oprávnenia na výkon činnosti energetického audítora podľa právnych predpisov iného členského štátu Európskej únie.

K § 10

Definuje súbor činností pri poskytovaní energetickej služby. Energetické služby môže poskytovať každá právnická osoba alebo fyzická osoba – podnikateľ, pričom stačí splnenie ohlasovacej povinnosti a nevyžaduje sa splnenie žiadnych ďalších podmienok alebo povinností.

Energetické služby nie sú podľa návrhu tohto zákona regulovanou činnosťou v zmysle zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov.

Návrhy zmlúv o poskytnutí energetickej služby zverejní organizácia, určená ministerstvom. Táto úloha zverená Slovenskej inovačnej a energetickej agentúre, ktorá má aktivity obdobného charakteru uvedené v zriaďovacej listine.

K § 11

Predmetom právnej úpravy je ustanovenie povinností pre ústredné orgány štátnej správy a obchodné energetické spoločnosti v súvislosti s monitorovaním efektívnosti pri používaní energie, poskytovaním a spracovaním vybraných údajov.

Ministerstvo hospodárstva SR určí organizáciu vo svojej pôsobnosti, ktorá

* zabezpečuje prevádzku monitorovacieho systému efektívnosti pri používaní energie,
* zverejňuje na svojej internetovej adrese výsledky hodnotenia prevádzkovateľov zariadení na prenos, prepravu, distribúciu a rozvod energie a vybraných médií,
* vykonáva skúšky odbornej spôsobilosti energetických audítorov, vydáva osvedčenie o odbornej spôsobilosti, vykonáva aktualizačnú odbornú prípravu energetických audítorov,
* vyhodnocuje súbory údajov zaslané energetickými audítormi, sleduje, vyhodnocuje a zverejňuje údaje o efektívnosti pri používaní energie v jednotlivých sektoroch,
* zverejňuje návrh zmlúv o poskytnutí energetickej služby,
* vypracúva usmernenia o efektívnosti pri používaní energie, ktoré môžu slúžiť ako hodnotiace kritérium pri udeľovaní verejných zákaziek,
* navrhuje dobrovoľné dohody a iné trhovo orientované systémy zamerané na efektívnosť pri používaní energie,
* zabezpečuje výmenu informácií vo verejnej správe o najlepších postupoch v oblasti efektívnosti pri používaní energie,
* spolupracuje s Európskou komisiou pri výmene informácií o najlepších postupoch v oblasti efektívnosti pri používaní energie.

Vzhľadom na skúsenosti a personálne zabezpečenie prevezme v súlade so zriaďovacou listinou tieto povinnosti Slovenská inovačná a energetická agentúra, ktorá je príspevkovou organizáciou Ministerstva hospodárstva SR.

K § 12

Právna úprava vymedzuje ochranu zvláštnych záujmov pre Ministerstvo obrany Slovenskej republiky, Ozbrojené sily Slovenskej republiky, Ministerstvo vnútra Slovenskej republiky, Policajný zbor a Slovenskú informačnú službu v súvislosti so sledovaním a vyhodnocovaním celkovej spotreby energie.

K § 13

Ustanovuje dozor nad dodržiavaním zákona, ktorý vykonáva Štátna energetická inšpekcia zriadená zákonom č. 656/2004 Z. z. o energetike.

K § 14 a 15

Predmetom právnej úpravy je vymedzenie konania právnických osôb a fyzických osôb – podnikateľov, ktoré je podľa zákona správnym deliktom.

Za porušenie povinností uložených zákonom sa ustanovujú pokuty podľa všeobecných zásad o správnych deliktoch vo výške od 200 eur do 30 000 eur. Pri určovaní výšky pokuty inšpekcia prihliada na závažnosť konania, na trvanie a opakovanie protiprávneho stavu. Výnos pokút je príjmom štátneho rozpočtu.

K § 16

Ustanovuje, že na konanie podľa tohto zákona sa vzťahuje všeobecný predpis o správnom konaní, t. j. zákon č. 71/1967 Zb. o správnom konaní (správny poriadok) v znení neskorších predpisov. Správny poriadok sa nevzťahuje na získanie kvalifikácie audítora, kde je podľa § 9 ustanovený osobitný postup, ani na monitorovanie efektívnosti pri používaní energie a poskytovanie a spracovanie údajov podľa § 11.

K § 17

Podľa prílohy II smernice ES majú členské štáty určiť vlastné indikatívne ciele úspor energie a podľa prílohy IV spôsob merania, výpočtov a normalizácie úspor energie. Preto sa splnomocňuje Ministerstvo hospodárstva SR, aby právnym predpisom upravilo tieto prevažne technické a fyzikálne skutočnosti.

Ustanovujú sa lehoty ministerstvu na hodnotenie koncepcie efektívnosti pri používaní energie do 31. decembra 2012 a predloženie nasledujúceho akčného plánu efektívnosti pri používaní energie do 30. apríla 2011.

Vlastníci veľkých budov sú povinní splniť povinnosti podľa § 6 ods. 2 až 4 do piatich rokov od nadobudnutia účinnosti zákona. Ak je vlastníkom veľkej budovy vyšší územný celok alebo obec, môže požiadať ministerstvo o odklad splnenia tejto povinnosti, ak preukáže, že pripravuje alebo realizuje projekt opatrení na dosiahnutie efektívnosti pri používaní energie vo väčšom rozsahu ako ustanovuje zákon.

K § 18

Ustanovením sa plní povinnosť uvádzať transpozičný odkaz.

K čl. II

Zákon č. 555/2005 Z. z. o energetickej hospodárnosti budov a o zmene a doplnení niektorých zákonov v znení zákona č. 17/2007 Z. z. sa dopĺňa o povinnosť viesť evidenciu a vyhodnocovať energetické certifikáty budov. Túto úlohu zabezpečí Ministerstvo výstavby a regionálneho rozvoja SR alebo ním poverená organizácia.

K čl. III

Navrhovaná účinnosť je od 1. januára 2009, s výnimkou § 4 a § 11 ods. 1 písm. b), ktoré nadobúdajú účinnosť 1. januára 2013.

Účinnosť § 4 je posunutá z dôvodu nevyhnutne potrebného času na prípravu nových projektov a prípadné úpravy v existujúcich zariadeniach v súvislosti so zabezpečením požadovanej účinnosti energetických zariadení.

Vzhľadom na nedostatočné personálne kapacity v orgánoch územnej samosprávy je potrebné prechodné obdobie, počas ktorého sa vypracuje jednotná metodika a vybudujú sa personálne kapacity na sledovanie a monitorovanie celkovej spotreby energie v orgánoch územnej samosprávy. Účinnosť § 11 ods. 1 písm. b) sa navrhuje až od 1. januára 2013.

###### Bratislava 20. augusta 2008

### Robert Fico, v. r.

predseda vlády Slovenskej republiky

# **Ľubomír Jahnátek, v. r.**

minister hospodárstva Slovenskej republiky

### Robert Fico

predseda vlády Slovenskej republiky

# **Ľubomír Jahnátek**

minister hospodárstva Slovenskej republiky